Diari Oficial de la Generalitat Valenciana


Sumari del DOGV 8663, del 24-10-2019 (2019/10426)

ACORD de 18 d'octubre de 2019, del Consell, de declaració de l'ocupació urgent dels béns i drets subjectes a l'expedient d'expropiació forçosa instruït per l'Entitat Metropolitana de Serveis Hidràulics (EMSHI), per a l'execució del projecte Aqüeducte entre la planta potabilitzadora del Realón i Albal. Actualització 2018 (PI-08/2009-EXPR\_Complementària).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8663

Data del DOGV
:   24-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10974


Data del document
:   18-10-2019

Organisme emissor
:   Presidència de la Generalitat

Tipus de document
:   Acord

ACORD de 18 d'octubre de 2019, del Consell, de declaració de l'ocupació urgent dels béns i drets subjectes a l'expedient d'expropiació forçosa instruït per l'Entitat Metropolitana de Serveis Hidràulics (EMSHI), per a l'execució del projecte Aqüeducte entre la planta potabilitzadora del Realón i Albal. Actualització 2018 (PI-08/2009-EXPR\_Complementària). [2019/10605]  
  
Antecedents de fet  
  
Primer. Mitjançant l'acord de la Junta de Govern de l'Entitat Metropolitana de Serveis Hidràulics (d'ara en avant, EMSHI), de 7 de juny de 2018, es va aprovar el projecte constructiu denominat Aqüeducte entre la planta potabilitzadora del Realón i Albal. Actualització 2018 (PI-08/2009-EXPR\_Complementària).  
Aquest acord va deixar sense efecte l'acord de la Junta de Govern de l'EMSHI, de 25 d'octubre de 2011.  
En 2010, l'estudi d'integració paisatgística va ser aprovat favorablement per la conselleria competent en la matèria, i es va considerar vàlid per a l'execució de les obres del projecte esmentat, conformement ha resultat acreditat en l'expedient tramitat.  
Segon. Consta la formalització de l'acta de replanteig del projecte on consta la viabilitat d'aquest en els terrenys a expropiar.  
Tercer. La relació concreta i individualitzada dels béns i drets objecte d'expropiació es va aprovar inicialment mitjançant acord de la Junta de Govern de l'EMSHI, de 7 de juny de 2018, i va ser sotmesa a informació pública durant el termini reglamentari a través d'un anunci publicat en el Butlletí Oficial de la Província número 179, de 14 de setembre de 2018, en el diari Las Provincias, de 6 de setembre de 2018 i en el tauler d'anuncis dels ajuntaments d'Albal, Catarroja, Picassent i Alcàsser. Així mateix, es va dur a terme la notificació individualitzada a totes les persones interessades en el procediment d'expropiació forçosa.  
  
Quart. Mitjançant acord de la Junta de Govern de l'EMSHI, de 7 de febrer de 2019, es van resoldre les al·legacions presentades en el tràmit d'informació pública i es va aprovar definitivament la relació de béns i drets afectats per l'expropiació forçosa per a l'execució del projecte d'obres esmentat.  
Cinqué. La sol·licitud d'ocupació urgent de béns i drets afectats per l'expropiació es va formular en l'acord de la Junta de Govern de l'EMSHI, de 7 de juny de 2018 i es fonamenta en els motius d'interés públic exposats en l'informe del cap de la Secció de Proveïment de l'Àrea Tècnica, de 10 de maig de 2018, que a continuació es reprodueixen:  
  
«En relació amb les obres de referència, EMIMET va presentar el 9 de maig de 2018 el projecte constructiu que substitueix el projecte Aqüeducte entre la planta potabilitzadora del Realón i Albal, de juny de 2011.  
En virtut de les experiències en obres executades des d'aquesta data i de les tasques d'explotació del servei, s'han realitzat una sèrie de modificacions sobre el projecte original que han quedat recollides en la present actualització. Algunes d'aquestes modificacions donen lloc a afeccions complementàries sobre terrenys, i aquesta circumstància es defineix convenientment en l'annex d'afecció de terrenys del nou projecte.  
Els terrenys que es veien afectats per la versió del projecte de 2011 ja es troben disponibles per a l'execució de les obres en haver-se formalitzat ja les corresponents actes d'ocupació (resten 12 parcel·les per a les quals s'espera que aquestes actes siguen formalitzades en breu), és per a les afeccions complementàries de l'actualització de 2018 del projecte per a les quals es considera urgent obtindre la disponibilitat.  
  
L'ocupació urgent d'aquestes parcel·les, que suposen afeccions molt reduïdes quant a superfície, però distribuïdes per tot el traçat, se sustenta en les següents qüestions:  
Des del projecte de 2011 fins ara, una de les línies de treball seguida per EMIMET ha sigut la Gestió d'Actius, l'objectiu fonamental de la qual és l'adequada gestió patrimonial de les infraestructures de xarxa d'aigua en alta mitjançant una caracterització d'aquestes que permeta identificar necessitats d'intervenció, servint així d'eina en la priorització d'inversions.  
De l'anàlisi realitzada sobre el sistema de l'Horta Sud en l'àmbit de la Gestió d'Actius, s'obté un valor de prioritat d'actuació molt alta com a resultat dels indicadors de gestió que s'empren per a la definició dels sistemes hidràulics, i és clau en aquesta classificació el nombre d'habitants que es veuen afectats pels diferents polígons de tall del subsistema, el qual és molt elevat, i el rendiment hidràulic del sistema, el qual és actualment dels pitjors de la xarxa en alta.  
  
En relació al rendiment, el qual no es coneixia en 2011, ja que no comptava amb les dades de telelectura en les derivacions amb què es compta actualment, s'ha de destacar que a més de ser un dels pitjors en alta, en 2017 ha donat un valor que confirma la seua tendència negativa. Aquest empitjorament de la xarxa és imputable al seu envelliment i és avantsala a l'aparició a curt termini d'avaries en ella que ocasionen el desproveïment de la població servida.  
L'execució del present projecte dona resposta a la necessitat urgent de reforç del sistema de l'Horta Sud reduint l'actual vulnerabilitat.  
  
S'ha de subratllar que no és viable l'adopció de mesures provisionals que permeten pal·liar aquesta vulnerabilitat de manera temporal fins a la posada en servei de les obres.  
Per tot això, es considera urgent disposar dels terrenys afectats complementàriament amb motiu de l'actualització del projecte».  
Sisé. En l'expedient administratiu consta, a més, la retenció de crèdit d'acord amb el que s'estableix en l'article 52 de la Llei d'expropiació forçosa.  
  
Fonaments de dret  
  
I. L'EMSHI té capacitat jurídica per a acordar l'expropiació de béns afectats a una finalitat d'utilitat pública o interés social, de conformitat amb l'article 2.1 de la Llei d'expropiació forçosa, en relació amb l'article 4 de la Llei 7/1985, de 2 d'abril, reguladora de les bases del règim local.  
II. L'article 94 del text refós de les disposicions legals vigents en matèria de règim local, aprovat per Reial decret legislatiu 781/1986, de 18 d'abril, disposa que «les obres compreses en els plans d'obres i serveis locals, inclosos els plans provincials de cooperació, comportaran la declaració d'utilitat pública i la necessitat d'ocupació dels terrenys i edificis en aquests compresos a l'efecte de la seua expropiació forçosa».  
  
En aquest mateix sentit, d'acord amb l'article 17 de la Llei d'expropiació forçosa, quan el projecte d'obres i serveis comprenga la descripció material detallada dels béns i drets que siguen estrictament necessaris per al fi de l'expropiació, la necessitat d'ocupació s'entendrà implícita en l'aprovació del projecte.  
III. L'article 52 de la Llei d'expropiació forçosa i concordants del seu Reglament preveuen la possibilitat de declarar, excepcionalment, l'ocupació urgent dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi estableixen.  
IV. La declaració d'ocupació urgent, que segons l'article 56 del Reglament d'expropiació forçosa ha d'estar degudament motivada, està justificada en l'antecedent de fet cinqué.  
V. La competència per a formular l'esmentada declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, del Consell.  
  
VI. L'acord en què es declare l'ocupació urgent dels béns afectats s'haurà de publicar en el Diari Oficial de la Generalitat Valenciana, a l'efecte de l'article 56.2 del Reglament d'expropiació forçosa, perquè les persones interessades, una vegada publicada la relació i fins al moment de l'alçament de l'acta prèvia, puguen formular per escrit, davant la corporació local expropiant, al·legacions únicament als efectes d'esmenar els possibles errors que s'hagueren pogut produir en fer la relació dels béns afectats per la urgent ocupació.  
  
En aquest expedient s'han complit totes les prescripcions legals contingudes en les disposicions abans mencionades, i el procediment s'ha tramitat d'acord amb la legislació vigent en la matèria.  
Per tot això, i d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, de la Generalitat, del Consell, i a proposta del president de la Generalitat, d'acord amb les competències que té en matèria d'administració local, d'acord amb els articles 1 i següents del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Consell, prèvia deliberació, en la reunió de 18 d'octubre de 2019,  
  
  
ACORDA  
  
Declarar l'ocupació urgent dels béns i drets que a continuació es detallen, afectats per l'expedient expropiatori instruït per l'EMSHI, per a l'execució del projecte Aqüeducte entre la planta potabilitzadora del Realón i Albal. Actualització 2018 (PI-08-2009-EXPR-Complementària.  
  
Contra aquest acord, que posa fi a la via administrativa, les persones interessades per ser titulars de béns i drets en el procediment d'expropiació forçosa, podran interposar els recursos següents:  
1. Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
2. Potestativament, recurs de reposició davant del mateix òrgan que ha dictat l'acte, en el termini d'un mes comptat a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
En el cas de l'Administració local promotora del procediment, a l'empara del que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa, no pot interposar recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, podrà formular requeriment raonat perquè s'anul·le o es revoque l'acord, tenint en compte que això no incideix en la seua executivitat, ni interromp els terminis amb vista a la seua fermesa, per no ser substitutiu del règim de recursos en via administrativa.  
Tot això sense perjuí que les persones interessades puguen exercitar qualsevol altra via que estimen oportuna.  
  
Alacant, 18 d'octubre de 2019  
  
El conseller secretari en funcions,  
VICENT MARZÀ I IBÁÑEZ